  Виталий Пронин А. Плотникова но И. КотельниковУдмурт кун филармониысь «Шулдыр ӝыт» ансамбль выль сезонзэ усьтӥз «Кык кизилиос» шоу-ӵошатсконэн. Таӵе конкурс-концерт куинетӥзэ ортчиз ини. Азьвылъёсаз филармониысь артистъёсын ӵош кырӟазы журналистъёс но кивалтӥсьёс. Таяз радэ дуэтъёс кылдӥзы ӝужась кизилиосын.Ӵошатсконэз усьтыса, башкир удмурт кырӟанэз быдэстӥзы Регина Музиянова но Альфира Камалтдинова, блюз кырӟазы Павел Васильев но Юлия Никитина, учкисьёсты шумпоттӥзы Руслан Серебренников но Алина Антонова, асьсэлы синмаськытӥзы Галина Платонова но Сергей Галкин, сцена вылын инструментъёсын шудӥзы но кырӟазы Яна Белослудцева но Иван Белослудцев, жингыртӥзы Геннадий Ганьков но Алёна Тимерханова, эктонъёсын мылкыдэз ӝутӥзы Наталья Ушакова но Ullapala Boy, арганэн шудӥзы Анна Плотникова но Иван Котельников, яратон учыр сярысь кырӟазы Владимир Мальцев но Ксения Воронцова.9 пар устоез луыны тыршиз. Но сцена вылын дас дуэт вал, малы ке шуоно концертэз нуисьёс Светлана Кибардина но Алексей Ложкин артистъёслэсь бере ӧз кыле, соос учкисьёсты но серекъятӥзы, артистъёсты но юанъёсынызы юмоке вуттылӥзы. Кылсярысь кык Белослудцевъёсты Ложкин кышнояны выриз, Иван Котельниковез Анна Плотникова котыртӥ лудкечез музэн тэтчатӥз, Владимир Мальцевез «Чеберин» конкурсэ ыстӥз,  моряк дӥсяськем Сергей Галкинлы Бармашур кузя пыжен уяны ӵектӥз, Руслан Серебренниковез обезянлы пӧрмытӥз. Вакчияк верано ке, залын пукисьёслы мӧзмыт ӧй вал. Концертлэн кыкетӥ люкетаз но калыкез шулдыртӥзы дуэтъёс, учкисьёслэсь куараоссэс чотаку, сцена вылын кырӟазы «Шулдыр ӝытысь» артистъёс.Вераны кулэ, Наталья Ушаковалэн режиссёр но «Шулдыр ӝыт» ансамбльлэн чеберлыкъя кивалтӥсез сямен та нырысетӥ концертэз луэ. Ӧз пӧрмы уд шуы, дуэтъёс тунсыкоесь, костюмъёс чебересь, репертуар пӧртэм. Но концертлэн кыкетӥ люкетаз учкисьёслы выль кырӟанъёс ӧзгес тырме. Соин валче ик пусъёно, залын трос вал выль ымныръёс, та ӵошатсконын егит усточиос кырӟазы бере, эшъёссы соос понна куаразэс сётыны вуизы. Егитъёслэн сцена вылэ потэмзы кельшиз Удмуртиысь егитъёсын ужанъя министрлы Владимир Соловьёвлы но. Та концертэз со кутсконысеныз пумозяз учкиз.- Дуэтъёсты  ӧй висъясал, мыным кельше, выль нимъёс чузъясько ке,  татын соос вал. Берло дыре концертъёсы шергес вуылӥсько, соин ик егит кырӟасьёсты ваньзэс уг тодмаськы, кылсярысь, Яна Белослудцеваез нырысьсэ адњи. Соин ик малпай, та выллем ужрадъёсы ӵемгес ветлоно. Но таӵе проектъёс огкадесь медаз луэ вылэм, соосты паськытатоно, шуом, «шулдыр ӝытъёс» гинэ ӧвӧл, Удмуртиысь мукет артистъёс но отчы мед пыриськозы,  егит усточиосты ӵемгес ӧтчано, озьы тросгес выль нимъёс шараяськысалзы, - шуиз Владимир Михайлович.Егитъёс залын трос ке но вал, шоро-куспо арлыдъем учкисьёс ик вормизы, дыр. Малы ке шуоно соос нош ик куаразэс сётӥзы...Бен, тӥ уд янгышаське:  «Кык кизилиос» шоуын куинетӥ арзэ ини вормиз Анна Плотникова, но таяз радэ солэн парез -  Дэбесысь усточи, Пермьысь культурая но искусствоосъя институтысь студент Иван Котельников. Иван  Пермьын дышетске бере, репетициосы сокем ӵем бертаны ӧз быгаты. Иван но Анна мылысь-кыдысь кырӟазы но калыклы шумпотон кузьмазы. Нош залын пукисьёс яратэмзэс возьматӥзы, куаразэс та дуэтлы сётыса.  Озьы ик трос куара люказы но кыкетӥ интые потӥзы Геннадий Ганьков но Алёна Тимерханова, нош куинетӥ луизы Владимир Мальцев но Ксения Воронцова.Галина Семёнова Теги: АннаПлотникова ИванБелослудцевно4CHEBERPIOS Удмурткунфилармония  